সহযোগ মন্ত্রক
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আজ নতুন দিল্লিতে প্রাথমিক কৃষি ঋণ সমিতিগুলির অভিন্ন পরিষেবা কেন্দ্র চালু উপলক্ষে জাতীয় মেগা কনক্লেভের উদ্বোধন করেছেন
সমবায় আন্দোলনকে শক্তিশালী করার এবং ডিজিটাল ইন্ডিয়ার প্রসারে সহায়তার যে দুটি সংকল্প প্রধানমন্ত্রী নরেন্দ্র মোদী নিয়েছিলেন, প্রাথমিক কৃষি ঋণ সমিতি ও অভিন্ন পরিষেবা কেন্দ্রগুলির সংযুক্তিকরণের ফলে তা পূরণ হল
কেন্দ্র ও রাজ্য সরকারগুলির ৩০০টিরও বেশি প্রকল্প অভিন্ন পরিষেবা কেন্দ্রগুলির সঙ্গে যুক্ত করা হয়েছে, এই পরিষেবা কেন্দ্রগুলির সুযোগ সুবিধা গ্রামের দরিদ্র মানুষের কাছে পৌঁছে দেওয়ার ক্ষেত্রে প্রাথমিক কৃষি ঋণ সমিতির থেকে বড় মাধ্যম আর কিছু হতে পারে না
প্রাথমিক কৃষি ঋণ সমিতি ও অভিন্ন পরিষেবা কেন্দ্রগুলির সংযুক্তিকরণের ফলে দরিদ্র মানুষের সুযোগ সুবিধা বাড়বে, গ্রামীণ অর্থনীতিতে নতুন শক্তির সঞ্চার হবে, দেশের উন্নয়নে সম্পূর্ণ সম্ভাবনার সদ্ব্যবহার হবে
সমবায় আন্দোলনকে শক্তিশালী করতে হলে তার ক্ষুদ্রতম একক প্রাথমিক কৃষি ঋণ সমিতিগুলিকে শক্তিশালী করতে হবে, নাহলে সমবায় আন্দোলন নিজের পায়ে দাঁড়াতে পারবে না
মোদী সরকার প্রাথমিক কৃষি ঋণ সমিতিগুলিকে স্বচ্ছ ও আধুনিক করে তোলার মাধ্যমে এগুলির দায়বদ্ধতা সুনিশ্চিত করছে, যাতে সরকারি প্রকল্পগুলিতে এর সঙ্গে সংযুক্ত করা যায়
ন্যূনতম সরকার, সর্বাধিক সুশাসনের মন্ত্রকে বাস্তবায়িত করতে হলে অভিন্ন পরিষেবা কেন্দ্রগুলির উপর নজর দিতে হবে, এর মাধ্যমেই প্রান্তিক মানুষের কাছে দুর্নীতিমুক্ত পরিষেবা পৌঁছবে
১৭ হাজার ১৭৬টি প্রাথমিক কৃষি ঋণ সমিতিতে এখনও পর্যন্ত অভিন্ন পরিষেবা কেন্দ্র খোলা হয়েছে, এর মধ্যে ৬ হাজার ৬৭০টিতে কাজ শুরু হয়ে গেছে, আগামী ১৫ দিনের মধ্যে বাকিগুলিতেও কাজ শুরু হবে, এতে ১৪ হাজার গ্রামীণ যুবক যুবতীর কর্মসংস্থান হবে
মোদী সরকারের সমবায় প্রকল্পগুলি ও ধারাবাহিক সংস্কার প্রক্রিয়া তৃণমূল স্তরে পৌঁছলে সমবায় আন্দোলনের শক্তিশালী হয়ে ওঠা কেউ রুখতে পারবে না
নতুন দিল্লি, ২১ জুলাই, ২০২৩
কেন্দ্রীয় স্বরাষ্ট্র ও সমবায় মন্ত্রী শ্রী অমিত শাহ আজ নতুন দিল্লিতে প্রাথমিক কৃষি ঋণ সমিতিগুলির অভিন্ন পরিষেবা কেন্দ্র চালু উপলক্ষে জাতীয় মেগা কনক্লেভের উদ্বোধন করেছেন। অনুষ্ঠানে কেন্দ্রীয় যোগাযোগ, বৈদ্যুতিন ও তথ্য প্রযুক্তি এবং রেল মন্ত্রী শ্রী অশ্বিনী বৈষ্ণ, কেন্দ্রীয় সমবায় প্রতিমন্ত্রী শ্রী বি এল ভার্মা প্রমুখ উপস্থিত ছিলেন।
শ্রী অমিত শাহ বলেন, সমবায় আন্দোলনকে শক্তিশালী করার এবং ডিজিটাল ইন্ডিয়ার প্রসারে সহায়তার যে দুটি সংকল্প প্রধানমন্ত্রী নরেন্দ্র মোদী নিয়েছিলেন, আজ প্রাথমিক কৃষি ঋণ সমিতি ও অভিন্ন পরিষেবা কেন্দ্রগুলির সংযুক্তিকরণের ফলে তা পূরণ হল। দুর্নীতিমুক্ত শাসন সুনিশ্চিত করতে প্রধানমন্ত্রী মোদী ডিজিটাল ইন্ডিয়া মিশনের আওতায় অভিন্ন পরিষেবা কেন্দ্র গড়ে তোলার কথা বলেছিলেন। অন্যদিকে, দরিদ্র মানুষের দুয়ারে পরিষেবা পৌঁছে দিতে এবং গ্রামীণ অর্থনীতিকে শক্তিশালী করতে সমগ্র সমবায় পদ্ধতিকে মজবুত করা হয়। পৃথক সমবায় মন্ত্রক গঠন করে প্রাথমিক সমবায় সমিতি থেকে শীর্ষস্তর পর্যন্ত ঢেলে সাজানো হয়েছে। আজ এই দুয়ের সংযুক্তিসাধন হল।
শ্রী শাহ বলেন, প্রধানমন্ত্রীর দূরদর্শী ভাবনা সমবায় মন্ত্রককে দিশানির্দেশ দিয়েছে। সমবায় আন্দোলনকে শক্তিশালী করতে হলে তার ক্ষুদ্রতম একক প্রাথমিক কৃষি ঋণ সমিতিগুলিকে শক্তিশালী করতে হবে, নাহলে সমবায় আন্দোলন নিজের পায়ে দাঁড়াতে পারবে না। সেজন্যই সরকার প্রাথমিক কৃষি ঋণ সমিতিগুলিকে কম্পিউটার চালিত করে প্রাথমিক কৃষি ঋণ সমিতিগুলিকে স্বচ্ছ ও আধুনিক করে তোলার মাধ্যমে এগুলির দায়বদ্ধতা সুনিশ্চিত করছে, যাতে সরকারি প্রকল্পগুলিকে এর সঙ্গে সংযুক্ত করা যায়। কেন্দ্রীয় সমবায় মন্ত্রী জানান, সমবায় মন্ত্রক গঠনের ২০ দিনের মধ্যেই প্রধানমন্ত্রী শ্রী নরেন্দ্র মোদী প্রাথমিক কৃষি ঋণ সমিতিগুলিকে কম্পিউটার চালিত করার জন্য আড়াই হাজার কোটি টাকা দিয়েছিলেন। বর্তমানে ৬৫ হাজার সমিতি কম্পিউটার চালিত।
শ্রী অমিত শাহ বলেন, ন্যূনতম সরকার, সর্বাধিক সুশাসনের মন্ত্রকে বাস্তবায়িত করতে হলে অভিন্ন পরিষেবা কেন্দ্রগুলির উপর নজর দিতে হবে, এর মাধ্যমেই প্রান্তিক মানুষের কাছে দুর্নীতিমুক্ত পরিষেবা পৌঁছবে। কেন্দ্র ও রাজ্য সরকারগুলির ৩০০টিরও বেশি প্রকল্প অভিন্ন পরিষেবা কেন্দ্রগুলির সঙ্গে যুক্ত করা হয়েছে। এই পরিষেবা কেন্দ্রগুলির সুযোগ সুবিধা গ্রামের দরিদ্র মানুষের কাছে পৌঁছে দেওয়ার ক্ষেত্রে প্রাথমিক কৃষি ঋণ সমিতির থেকে বড় মাধ্যম আর কিছু হতে পারে না বলে তিনি মন্তব্য করেন।
তিনি বলেন, প্রাথমিক কৃষি ঋণ সমিতি ও অভিন্ন পরিষেবা কেন্দ্রগুলির সংযুক্তিকরণের ফলে দরিদ্র মানুষের সুযোগ সুবিধা বাড়বে, গ্রামীণ অর্থনীতিতে নতুন শক্তির সঞ্চার হবে, দেশের উন্নয়নে সম্পূর্ণ সম্ভাবনার সদ্ব্যবহার হবে।
১৭ হাজার ১৭৬টি প্রাথমিক কৃষি ঋণ সমিতিতে এখনও পর্যন্ত অভিন্ন পরিষেবা কেন্দ্র খোলা হয়েছে, এর মধ্যে ৬ হাজার ৬৭০টিতে কাজ শুরু হয়ে গেছে, আগামী ১৫ দিনের মধ্যে বাকিগুলিতেও কাজ শুরু হবে, এতে ১৪ হাজার গ্রামীণ যুবক যুবতীর কর্মসংস্থান হবে বলে অমিত শাহ জানিয়েছেন। তিনি বলেন, দেশের জনসংখ্যার ৬০ থেকে ৬৫ শতাংশ গ্রামে বাস করেন। তাই ‘সহকার সে সমৃদ্ধি’-র মন্ত্রে উদ্বুদ্ধ হয়ে আমাদের গ্রামীণ অর্থনীতিকে গতিশীল ও বহুমুখী করে তুলতে হবে।
শ্রী অমিত শাহ বলেন, প্রধানমন্ত্রী শ্রী নরেন্দ্র মোদীর নেতৃত্বে গত ৯ বছরে কেন্দ্রীয় সরকার ৬০ কোটি মানুষকে বিনামূল্যে রেশন, আবাসু, বিদ্যুৎ, জল, রান্নার গ্যাস, শৌচালয় ও ৫ লক্ষ টাকা পর্যন্ত স্বাস্থ্য পরিষেবা দিয়েছে। এখন ১৭ হাজারেরও বেশি প্রাথমিক কৃষি ঋণ সমিতির মাধ্যমে এইসব পরিষেবা গ্রামীণ মানুষের কাছে পৌঁছে দেওয়া হবে। একইসঙ্গে এগুলির মাধ্যমে তাঁদের সমস্যা সম্পর্কে জানতে পারবে সরকার। প্রধানমন্ত্রী শ্রী নরেন্দ্র মোদী শুধু জনধন অ্যাকাউন্ট, আধার কার্ড ও মোবাইলের ব্যবস্থাই করেননি, সেইসঙ্গে ডিজিটাল ইন্ডিয়া মিশনের আওতায় গ্রামগুলিতে অপটিক্যাল ফাইবার নেটওয়ার্ক পৌঁছে দেওয়ার কাজও করেছেন বলে শ্রী শাহ মন্তব্য করেন।
শ্রী শাহ বলেন, গত ৯ বছরে দেশে ইন্টারনেট ব্যবহারকারীর সংখ্যা আড়াইশো শতাংশ বেড়েছে। প্রতি জিবি ডেটার খরচ ৯৭ শতাংশ কমেছে। এর ফলে গরিব ও পিছিয়ে পড়া মানুষও এখন ইন্টারনেট ব্যবহার করতে পারছেন। প্রাথমিক কৃষি সমিতিগুলিকে কম্পিউটার চালিত করে সরকার এগুলিকে বহু উদ্দেশ্যসাধক করে তুলেছে বলে তিনি মন্তব্য করেন। শ্রী শাহ বলেন, এগুলি এখন কৃষক উৎপাদক সংস্থা এফপিও হিসেবেও কাজ করতে পারবে। এছাড়া বীজ উৎপাদন, জৈব কৃষির বিপনন এবং কৃষিপণ্য রপ্তানির জন্য সরকার তিনটি বহু-রাজ্য সমবায় সমিতি গড়ে তুলেছে বলে তিনি জানান। বিশ্বের বৃহত্তম খাদ্যশস্য মজুত প্রকল্প চালু হয়েছে বলে জানিয়ে শ্রী শাহ বলেন, আগামী ৫ বছরে ছোট প্রাথমিক কৃষি সমবায়গুলি দেশের মোট খাদ্যশস্যের ৩০ শতাংশ মজুত করবে।
শ্রী অমিত শাহ বলেন, প্রাথমিক কৃষি সমবায় সমিতিগুলি এখন গ্যাস, ডিজেল ও পেট্রলের বিতরণ কেন্দ্র হিসেবেও কাজ করতে পারে। এগুলিতে রেশন দোকান, জন ঔষধি কেন্দ্র, প্রধানমন্ত্রী কিষান সমৃদ্ধি কেন্দ্র এবং সারের দোকানও খোলা যেতে পারে। এইসব কিছুর মাধ্যমে এই সমিতিগুলি গ্রামের অর্থনৈতিক কর্মকাণ্ডের কেন্দ্রবিন্দু হয়ে উঠতে পারে বলে তিনি মন্তব্য করেন। শ্রী শাহ বলেন, মোদী সরকারের সমবায় প্রকল্পগুলি ও ধারাবাহিক সংস্কার প্রক্রিয়া তৃণমূল স্তরে পৌঁছলে সমবায় আন্দোলনের শক্তিশালী হয়ে ওঠা কেউ রুখতে পারবে না।
কেন্দ্রীয় স্বরাষ্ট্র ও সমবায় মন্ত্রী বলেন, প্রধানমন্ত্রী শ্রী নরেন্দ্র মোদীর নেতৃত্বে সমবায় মন্ত্রক সম্প্রতি এক নতুন প্রয়াস শুরু করেছে। সাহারা গোষ্ঠীর সমবায় সমিতিগুলিতে যেসব আমানতকারীর অর্থ আটকে রয়েছে, তা ফেরত দেওয়ার প্রক্রিয়া শুরু হয়েছে। তিনি জানান, সমবায় মন্ত্রক সুপ্রিম কোর্টে একটি আবেদন দাখিল করেছে। তার ভিত্তিতে সুপ্রিম কোর্ট এইসব আমানতকারীর অর্থ ফেরত দেওয়ার জন্য সাহারা-সেবি রিফান্ড অ্যাকাউন্ট থেকে ৫ হাজার কোটি টাকা সেন্ট্রাল রেজিস্ট্রার অফ কোঅপারেটিভ সোসাইটিজের  অ্যাকাউন্টে পাঠাবার নির্দেশ দিয়েছে। এই নির্দেশ অনুযায়ী সিআরসিএস-সাহারা রিফান্ড পোর্টাল খোলা হয়েছে। এই পোর্টালে এপর্যন্ত ৫ লক্ষ মানুষ নিজেদের নাম নথিভুক্ত করেছেন। টাকা ফেরত দেওয়ার প্রক্রিয়া শুরু হয়েছে। কোনো সরকার সদিচ্ছা নিয়ে সক্রিয়ভাবে কাজ করলে, জটিলতম সমস্যারও মীমাংসা করা সম্ভব বলে শ্রী শাহ মন্তব্য করেন।
(CG/SD/SKD/